Neobvezni izbirni predmet UMETNOST **LIKOVNA USTVARJALNOST**

Predmet je namenjen navdušenim mladim likovnim ustvarjalcem **4., 5. in 6. razreda**. Umetniško izražanje je človekova potreba vezana na področji ustvarjalnosti in inovativnosti. Omenjeni kompetenci sta ključni za uspešno delovanje posameznika in širše družbe v 21. stoletju, zato sta tudi prednostno obravnavani v učnem načrtu neobveznega izbirnega predmeta umetnost. Smisel predmeta je vzgajati učence, da bodo znali kakovostno preživljati prosti čas. Predmet spodbuja njihovo kreativnost in vzbuja njihovo radovednost.

**Pri pouku umetnosti učenci:**

* razvijajo radovednost, se sproščajo z umetnostjo, oblikujejo aktiven odnos do kulture in umetnosti (kulturno-umetnostna vzgoja),
* oblikujejo pozitivni odnos do nacionalne in svetovne kulturno-umetniške dediščine ter njenega vključevanja v sodobnost,
* krepijo in razvijajo neposredne zaznavno-doživljajske sposobnosti, estetske izkušnje, želje, predstave in domišljijo skozi predstavo, igro, video, sliko ali objekt, tako da bodo znali pojasniti, razlikovati in reflektirati svoje dojemanje,
* razvijajo osebnostno in narodnostno identiteto.
* ustvarjajo, poustvarjajo in vrednotijo razvojni stopnji primerno dejavnosti in izdelke,
* raziskujejo sodobne, danes žive umetniške produkcije, ki poudarja pomen razvijanja učenčevega razumevanja kulturnega okolja, v katerem živi.

 **Vsebine predmeta**

Zastavljene cilje bomo dosegali z aktivnostmi, ki bodo prilagojene zmožnostim učencev in objektivnim danostim. Ustvarjali bomo **likovne izdelke v različnih likovnih tehnikah**, **oblikovali letni koledar šole**, **obiskali Umetnostno galerijo Maribor** in ustvarili čisto pravo **risanko (animiran film)**. Pouk bomo izvajali v obsegu **2 ur na 14 dni**. Ker pa je z učnim načrtom podana možnost projektnega dela, bomo predmet, poleg redno načrtovanih ur, izvajali tudi v **popoldanskem času in v soboto (2-3 krat)**. Takrat bomo izvajali predmet po 3 do 5 šolskih ur. **O terminih bodo starši pravočasno obveščeni.**

Katja Kozjek Varl